作者：无名氏
词牌/韵律：绿头鸭・多丽

paragraphs: 敛同云。
破腊雪霁前村。
占阳和、孤根先暖，数枝已报新春。
如青女、谩同素质，笑姑射、难并天真。
疏影横斜，澄波清浅，暗香浮动月黄昏。
山驿畔，行人立马，回首几销魂。
江南远，陇使趁程，踏尽冰痕。
有个人人，玉肌偏似，移我常对金尊。
拈纤枝、鬓边斜戴，嗅芳蕊、眉晕潜分。
素脸笼霞，香心喷日，寿阳妆罢酒初醒。
待调鼎、须贪结子，忍见落纷纷。
霜天晓，愁闻画角，声断谯门。